arnastofnun/IGC-2024 huggingface dataset:
Úttekt á útlánatöpum Landsbankans og Búnaðarbankans Þingsályktunartillaga - þingskjal nr. 8

123. löggjafarþing 1998–99.

Þskj. 8 - 8. mál.

Tillaga til þingsályktunar um úttekt á útlánatöpum Landsbankans og Búnaðarbankans.

Flm.: Jóhanna Sigurðardóttir, Ásta R. Jóhannesdóttir.

Alþingi ályktar að fela viðskiptaráðherra að láta fara fram úttekt á útlánatöpum Landsbankans og Búnaðarbankans á árunum 1993–97 að báðum meðtöldum. Skal hún framkvæmd af hlutlausum fagaðilum eins og endurskoðunarskrifstofum, innlendum eða erlendum. Úttektin skal sérstaklega beinast að því að finna og skýra ástæður þessara útlánatapa. Jafnframt skal kannað hvort um óeðlilega fyrirgreiðslu eða hagsmunaárekstra hafi verið að ræða við veitingu þessara lána eða ófullnægjandi tryggingar.

Niðurstaða úttektarinnar skal lögð fyrir Alþingi á haustþingi 1999.

Greinargerð.

Á 121. löggjafarþingi lagði viðskiptaráðherra fyrir Alþingi svar við fyrirspurn um útlánatöp hjá Landsbanka og Búnaðarbanka á árunum 1993–97. Fram kom að útlánatöp hefðu numið tæpum 14 milljörðum kr. Útlánatöpin voru aðallega hjá lögaðilum. Hjá þeim voru afskrifaðir rúmir 12 milljarðar kr., en hjá einstaklingum um 1,5 milljarður kr. Á árunum 1990–92 að báðum árum meðtöldum voru útlánatöp þessara banka um 2,5 milljarður kr. Af þessu er ljóst að þótt atvinnulífið hafi rétt verulega úr kútnum sl. ár hafa því ekki fylgt minni útlánatöp, heldur hafa þau þvert á móti aukist verulega.

Í svari viðskiptaráðherra kom fram að í Landsbankanum áttu einungis tíu aðilar á árunum 1993 og 1994 um helming af útlánatöpum áranna, eða 1.065 millj. kr. 1993 og 1.233 millj. kr. árið 1994. Einnig kom í ljós, einkum hjá Landsbankanum, að í allmörgum tilvikum var um að ræða lánveitingar til þessara tíu aðila án nokkurra trygginga.

Í fyrirspurninni var beðið um upplýsingar um sundurliðun útlánatapa hjá hverjum þessara tíu einstaklinga sem mest var afskrifað hjá, auk sundurliðunar á ábyrgðum bak við hverja lánveitingu til þessara aðila. Því var hafnað af hálfu viðskiptaráðherra þótt ítrekað væri eftir því leitað.

Ljóst er að Alþingi hefur ríka eftirlitsskyldu með framkvæmdarvaldinu. Því er nauðsynlegt að fram fari úttekt óvilhallra aðila á þessum útlánatöpum þar sem skilgreindar verði ástæður þeirra og hvort um óeðlilega fyrirgreiðslu eða hagsmunaárekstra hafi verið að ræða. Einnig þarf að kanna sérstaklega hvort um hafi verið að ræða ófullnægjandi tryggingar fyrir lánveitingum og þá í hvaða tilvikum.

Eigendur ríkisviðskiptabankanna, fólkið í landinu, á þá kröfu að leitað verði skýringa á útlánatöpum þessara banka, sem er nálægt því að vera sama fjárhæð og nettótekjuskattur einstaklinga á einu ári. Auk þess gæti slík úttekt gefið gleggri mynd að því sem betur mætti fara við endurskipulagningu bankakerfisins.
Aðgerðir til að draga úr þunglyndi kvenna Þingsályktunartillaga - þingskjal nr. 98

123. löggjafarþing 1998–99.

Þskj. 98 - 98. mál.

Tillaga til þingsályktunar um fyrirbyggjandi aðgerðir til að draga úr þunglyndi kvenna.

Flm.: Kristín Ástgeirsdóttir.

Alþingi ályktar að fela heilbrigðisráðherra að setja á fót nefnd sem hafi það hlutverk að kanna hvort og þá hvaða fyrirbyggjandi aðgerðir geti orðið til að draga úr þunglyndi meðal kvenna. Verði tillögum nefndarinnar síðan fylgt eftir með sérstöku átaki heilbrigðisyfirvalda.

Greinargerð.

Tillaga þessi var lögð fram á 122. löggjafarþingi en varð þá eigi útrædd.

Á ráðstefnu heilbrigðisráðuneytisins um heilsu kvenna sem haldin var sl. vetur kom fram að um 20% kvenna fá veruleg þunglyndiseinkenni einhvern tíma á ævinni meðan samsvarandi tala fyrir karla er um 10%. Erfiðlega hefur gengið að skýra þennan mikla mun og hafa margar kenningar verið settar fram, svo sem um áhrif kvenhormóna, erfðir, önnur áhrif lyfja á konur en karla o.fl. Ljóst er að félagslegar aðstæður kvenna hafa mikil áhrif á líkamlegt og andlegt ástand þeirra, en svo sem kunnugt er þá eru félagslegar aðstæður kvenna að jafnaði verri en karla nánast alls staðar í heiminum. Kvenfyrirlitning sem m.a. birtist í lágum launum kvenna, mikið vinnuálag, ábyrgð á heimili og börnum, heimilisofbeldi, skilnaðir og einvera með börnum, ásamt ýmiss konar áföllum í lífinu, allt hefur þetta áhrif í þá veru að gera margar konur kvíðnar og þunglyndar.

Á fyrrnefndri ráðstefnu var því varpað fram af Halldóru Ólafsdóttur geðlækni hvort ekki væri ástæða til að grípa til fyrirbyggjandi aðgerða til að draga úr þunglyndi. Á sínum tíma hófst mikil herferð til að draga úr hjarta- og æðasjúkdómum með góðum árangri. Fólki var bent á hvernig breytt mataræði og aukin hreyfing gæti dregið úr hættu á slíkum sjúkdómum sem leiddi til þess að margir hugsa nú mun betur um heilsuna en áður. Með aukinni fræðslu um þunglyndi og einkenni þess, sem og bættum rannsóknum á áhættuþáttum og ráðleggingum um æskileg viðbrögð mætti án efa draga úr þunglyndi meðal kvenna og karla og þar með bæta heilsu og líðan og minnka lyfjanotkun og kostnað í heilbrigðiskerfinu.

Öllum má ljóst vera að það er ekki á valdi heilbrigðisráðherra að bæta félagslega stöðu kvenna nema hvað varðar tryggingabætur og aðgang að heilbrigðisþjónustu. Þar þurfa aðrar og víðtækari aðgerðir að koma til. Heilbrigðisyfirvöld geta þó lagt sitt af mörkum til að draga úr þunglyndi kvenna með því að efla rannsóknir og efna til fræðsluherferðar sem einkum yrði beint að konum og fjölskyldum þeirra. Það er tilgangur þessarar tillögu að fá heilbrigðisyfirvöld til að grípa nú þegar til aðgerða þannig að draga megi verulega úr þeim hörmulegu afleiðingum sem þunglyndi hefur á líf þeirra sem við það stríða, sem og aðstandenda þeirra og samfélagið allt.
Vegagerð í afskekktum landshlutum Nefndarálit - þingskjal nr. 1015

123. löggjafarþing 1998–99.

Þskj. 1015 - 73. mál.

Nefndarálit um till. til þál. um sérstakt átak í vegagerð í afskekktum landshlutum.

Frá samgöngunefnd.

Nefndin hefur fjallað um málið. Umsagnir bárust nefndinni frá Sambandi sveitarfélaga á Norðurlandi eystra og Sambandi sveitarfélaga í Austurlandskjördæmi.

Í tillögunni er gert ráð fyrir að gert verði sérstakt átak til að ljúka uppbyggingu og lagningu bundins slitlags á vegum sem tengja heila landshluta eða fjölmenn byggðarlög við meginþjóðvegakerfið og á næstu þremur árum verði varið allt að 2.500 millj. kr. úr ríkissjóði til þessa verkefnis, til viðbótar fjármunum af vegáætlun, með það að markmiði að árið 2001 verði allir þéttbýlisstaðir þar sem íbúar eru 100 eða fleiri tengdir þjóðvegakerfi landsmanna með vegum með bundnu slitlagi.

Samgöngunefnd vekur athygli á því að unnið er að slíku átaki í sérstakri nefnd um byggðamál í tengslum við fyrirhugaða breytingu á kjördæmum og leggur því til að málinu verði vísað til ríkisstjórnarinnar.

Stefán Guðmundsson og Ásta R. Jóhannesdóttir voru fjarverandi við afgreiðslu málsins.

Alþingi, 4. mars 1999.

Einar K. Guðfinnsson,

form., frsm.

Guðmundur Árni Stefánsson.

Egill Jónsson.

Ragnar Arnalds.

Árni Johnsen.

Magnús Stefánsson.

Kristján Pálsson.
Rannsóknir á vetrarafföllum rjúpu Þingsályktun - þingskjal nr. 1036

123. löggjafarþing 1998–99.

Nr. 7/123

Þskj. 1036 - 341. mál.

Þingsályktun um rannsóknir á vetrarafföllum rjúpu.

Alþingi ályktar að fela umhverfisráðherra að láta gera ítarlegar rannsóknir á vetrarafföllum rjúpu með það að markmiði að stuðla að skynsamlegri nýtingu rjúpnastofnsins. Tilgangur rannsóknanna verði að kanna umfang og áhrif skotveiða á stofninn, viðkomu hans eftir svæðum, samhengi veiða og náttúrulegra affalla og að gera samanburð á rjúpnastofninum undir mismiklu veiðiálagi.

Samþykkt á Alþingi 8. mars 1999.
Aðgerðir til að draga úr þunglyndi kvenna Nefndarálit - þingskjal nr. 1042

123. löggjafarþing 1998–99.

Þskj. 1042 - 98. mál.

Nefndarálit um till. til þál. um fyrirbyggjandi aðgerðir til að draga úr þunglyndi kvenna.

Frá heilbrigðis- og trygginganefnd.

Nefndin hefur fjallað um málið á fundum sínum. Umsagnir bárust nefndinni frá Skrifstofu jafnréttismála, Stéttarfélagi íslenskra félagsráðgjafa og heilbrigðis- og tryggingamálaráðuneyti.

Í tillögunni er gert ráð fyrir að heilbrigðisráðherra verði falið að setja á fót nefnd sem hafi það hlutverk að kanna hvort og þá hvaða fyrirbyggjandi aðgerðir geti orðið til að draga úr þunglyndi meðal kvenna og að tillögum nefndarinnar verði síðan fylgt eftir með sérstöku átaki heilbrigðisyfirvalda.

Nefndin leggur til að tillögunni verði vísað til ríkisstjórnarinnar.

Sólveig Pétursdóttir, Guðni Ágústsson og Ásta R. Jóhannesdóttir voru fjarverandi við afgreiðslu málsins.

Ögmundur Jónasson áheyrnarfulltrúi í nefndinni er samþykkur áliti þessu.

Alþingi, 4. mars 1999.

Össur Skarphéðinsson,

form., frsm.

Lára Margrét Ragnarsdóttir.

Siv Friðleifsdóttir.

Guðmundur Hallvarðsson.

Bryndís Hlöðversdóttir.

Sigríður A. Þórðardóttir.
Átak til að draga úr reykingum kvenna Nefndarálit - þingskjal nr. 1043

123. löggjafarþing 1998–99.

Þskj. 1043 - 95. mál.

Nefndarálit um till. til þál. um sérstakt átak til að draga úr reykingum kvenna.

Frá heilbrigðis- og trygginganefnd.

Nefndin hefur fjallað um málið á fundum sínum. Umsagnir bárust nefndinni frá landlæknisembættinu, Skrifstofu jafnréttismála og heilbrigðis- og tryggingamálaráðuneyti.

Í tillögunni er gert ráð fyrir að heilbrigðisráðherra verði falið að efna til sérstaks átaks til að draga úr reykingum kvenna og skuli sjónum einkum beint að stúlkum og ungum konum þannig að takast megi að koma í veg fyrir að stúlkur hefji reykingar og þær sem eru byrjaðar hætti.

Nefndin leggur til að tillagan verði samþykkt.

Sólveig Pétursdóttir, Guðni Ágústsson og Ásta R. Jóhannesdóttir voru fjarverandi við afgreiðslu málsins.

Ögmundur Jónasson áheyrnarfulltrúi í nefndinni er samþykkur áliti þessu.

Alþingi, 4. mars 1999.

Össur Skarphéðinsson,

form., frsm.

Lára Margrét Ragnarsdóttir.

Siv Friðleifsdóttir.

Guðmundur Hallvarðsson.

Bryndís Hlöðversdóttir.

Sigríður A. Þórðardóttir.
Vegtollar Nefndarálit - þingskjal nr. 1044

123. löggjafarþing 1998–99.

Þskj. 1044 - 45. mál.

Nefndarálit um till. til þál. um vegtolla.

Frá samgöngunefnd.

Nefndin hefur fjallað um málið á fundum sínum. Umsagnir bárust frá Samtökum sveitarfélaga í Norðurlandi vestra, Sambandi sveitarfélaga í Austurlandskjördæmi, Vegagerðinni, Speli ehf., Þorvaldi Gylfasyni, prófessor við Háskóla Íslands, Eyþingi – Sambandi sveitarfélaga á Norðurlandi eystra, umhverfisráðuneyti, Samtökum sveitarfélaga á höfuðborgarsvæðinu og Stefáni Gíslasyni.

Tillagan gerir ráð fyrir að ríkisstjórninni verði falið að skipa nefnd er kanni hvort hægt sé að beita vegtollum til að draga úr þörf á gerð samgöngumannvirkja, stuðla að minni mengun og afla fjár til vegagerðar.

Nefndin áréttar að hún tekur ekki afstöðu til þess hvort vegtollum skuli beitt eða ekki og leggur áherslu á að heildarskattheimta af bifreiðum aukist ekki.

Nefndin leggur til að tillagan verði samþykkt með eftirfarandi

BREYTINGU:

Tillögugreinin orðist svo:

Alþingi ályktar að fela ríkisstjórninni að skipa nefnd er kanni hvort unnt sé og skynsamlegt að beita vegtollum til þess að draga úr þörf fyrir gerð samgöngumannvirkja, stuðla að minni mengun og afla fjár til vegagerðar. Miðað verði við að heildarskattheimta af bifreiðum og umferð aukist ekki.

Stefán Guðmundsson og Ásta R. Jóhannesdóttir voru fjarverandi við afgreiðslu málsins.

Alþingi, 3. mars 1999.

Einar K. Guðfinnsson,

form., frsm.

Guðmundur Árni Stefánsson.

Egill Jónsson.

Ragnar Arnalds.

Árni Johnsen.

Magnús Stefánsson.

Kristján Pálsson.
Rannsóknir á gerð vöruhafnar í Þorlákshöfn Nefndarálit - þingskjal nr. 1045

123. löggjafarþing 1998–99.

Þskj. 1045 - 378. mál.

Nefndarálit um till. til þál. um rannsóknir á gerð vöruhafnar í Þorlákshöfn.

Frá samgöngunefnd.

Nefndin hefur fjallað um málið og fengið á sinn fund Hermann Guðjónsson og Jón Leví Hilmarsson frá Siglingastofnun Íslands. Umsögn um málið barst nefndinni frá Siglingastofnun Íslands.

Tillagan gerir ráð fyrir að samgönguráðherra skuli falið að hlutast til um að Siglingastofnun Íslands hefji sem fyrst rannsóknir á gerð vöruhafnar í Þorlákshöfn.

Í umsögn Siglingastofnunar kemur fram að frumdrög hafi verið unnin að stækkun hafnarinnar miðað við 10.000 tonna og 20.000 tonna vöruflutningaskip en hins vegar hafi engar hagrænar athuganir verið gerðar á stækkun hafnarinnar. Nefndin telur eðlilegt að undirbúningsrannsóknir og hagrænar athuganir á gerð vöruhafnar í Þorlákshöfn fari fram. Að þeim loknum verður unnt að taka ákvörðun um hvort ráðist verði í gerð slíkrar hafnar.

Samgöngunefnd leggur til að tillagan verði samþykkt með eftirfarandi

BREYTINGU:

Tillögugreinin orðist svo:

Alþingi ályktar að fela samgönguráðherra að hlutast til um að Siglingastofnun Íslands hefji sem fyrst undirbúningsrannsóknir og hagrænar athuganir á stækkun hafnarinnar í Þorlákshöfn.

Stefán Guðmundsson og Ásta R. Jóhannesdóttir voru fjarverandi við afgreiðslu málsins.

Alþingi, 4. mars 1999.

Einar K. Guðfinnsson,

form., frsm.

Guðmundur Árni Stefánsson.

Egill Jónsson.

Ragnar Arnalds.

Árni Johnsen.

Magnús Stefánsson.

Kristján Pálsson.
Íslenski hesturinn Nefndarálit - þingskjal nr. 1047

123. löggjafarþing 1998–99.

Þskj. 1047 - 342. mál.

Nefndarálit um till. til þál. um landslið hestamanna.

Frá landbúnaðarnefnd.

Nefndin hefur fjallað um málið og farið yfir umsagnir sem bárust frá skrifstofu forseta Íslands, Bændasamtökum Íslands, Félagi tamningamanna og Íþróttasambandi Íslands.

Í tillögugreininni er lagt til að landbúnaðarráðherra verði falið að koma á fót landsliði hestamanna sam falið verði að kynna íslenska hestinn, t.d. með því að koma fram fyrir Íslands hönd við hátíðleg tækifæri og opinberar móttökur erlendra þjóðhöfðingja.

Nefndin mælir með samþykkt tillögunnar með svofelldum

BREYTINGUM:

1. Tillögugreinin orðist svo:

Alþingi ályktar að fela landbúnaðarráðherra að undirbúa í samvinnu við önnur stjórnvöld og samtök að íslenskir hestar og hestamenn gegni veigamiklu hlutverki við opinberar móttökur erlendra þjóðhöfðingja og við önnur hátíðleg tækifæri.

2. Fyrirsögn tillögunnar verði: Tillaga til þingsályktunar um íslenska hestinn.

Guðjón Guðmundsson og Hjálmar Jónsson voru fjarverandi við afgreiðslu málsins.

Alþingi, 5. mars 1999.

Guðni Ágústsson,

form.

Ágúst Einarsson,

frsm.

Egill Jónsson.

Magnús Stefánsson.

Lúðvík Bergvinsson,

með fyrirvara.

Sigríður Jóhannesdóttir.

Katrín Fjeldsted.
Framleiðsla íslenskra matvæla á forsendum sjálfbærrar þróunar Nefndarálit - þingskjal nr. 1048

123. löggjafarþing 1998–99.

Þskj. 1048 - 100. mál.

Nefndarálit um till. til þál. um framleiðslu íslenskra matvæla á forsendum sjálfbærrar þróunar.

Frá landbúnaðarnefnd.

Nefndin hefur fjallað um málið. Umsögn barst frá umhverfisráðuneyti og auk hennar var farið yfir umsagnir sem bárust þegar málið var flutt á 121. og 122. þingi frá vottunarstofunni Túni ehf., Neytendasamtökunum, Landssambandi íslenskra útvegsmanna, Náttúruvernd ríkisins, sjávarútvegsráðuneyti, Rannsóknastofnun landbúnaðarins, Bændasamtökum Íslands, ÁFORM, VOR, Fagráði í lífrænni framleiðslu, Náttúruverndarráði og Landgræðslu ríkisins.

Nefndin leggur til að tillagan verði samþykkt með svofelldri

BREYTINGU:

Tillögugreinin orðist svo:

Alþingi ályktar að stefna beri að því að matvælaframleiðsla á Íslandi skuli vera á forsendum sjálfbærrar þróunar fyrir árið 2003.

Jafnframt skuli stefnt að því að auka hlut landbúnaðarafurða sem vottaðar eru lífrænar.

Guðjón Guðmundsson og Hjálmar Jónsson voru fjarverandi við afgreiðslu málsins.

Alþingi, 5. mars 1999.

Guðni Ágústsson,

form., frsm.

Egill Jónsson.

Magnús Stefánsson.

Lúðvík Bergvinsson.

Ágúst Einarsson.

Sigríður Jóhannesdóttir.

Katrín Fjeldsted.
Úttekt á nýtingu lítilla orkuvera Nefndarálit - þingskjal nr. 1049

123. löggjafarþing 1998–99.

Þskj. 1049 - 377. mál.

Nefndarálit um till. til þál. um úttekt á nýtingu lítilla orkuvera.

Frá iðnaðarnefnd.

Nefndin hefur fjallað um málið og farið yfir umsagnir sem bárust frá Orkustofnun og Náttúruvernd ríkisins.

Í tillögunni er lagt til að ríkisstjórninni verði falið að láta gera úttekt á nýtingu og þróunarmöguleikum lítilla orkuvera þar sem kannað verði hvort hagkvæm uppbygging lítilla sjálfstæðra orkuvera gæti samanlagt jafnast á við stóra virkjun. Verði niðurstaða úttektarinnar lögð fyrir Alþingi.

Nefndin telur að hér sé um áhugaverða tillögu að ræða og leggur til henni verði vísað til ríkisstjórnarinnar.

Sigríður A. Þórðardóttir og Jóhanna Sigurðardóttir voru fjarverandi við afgreiðslu málsins.

Alþingi, 5. mars 1999.

Stefán Guðmundsson,

form., frsm.

Hjálmar Árnason.

Magnús Árni Magnússon.

Hjörleifur Guttormsson.

Pétur H. Blöndal.

Guðjón Guðmundsson.

Katrín Fjeldsted.
Þriggja fasa rafmagn Nefndarálit - þingskjal nr. 1050

123. löggjafarþing 1998–99.

Þskj. 1050 - 204. mál.

Nefndarálit um till. til þál. um þriggja fasa rafmagn.

Frá iðnaðarnefnd.

Nefndin hefur fjallað um málið og farið yfir umsagnir sem bárust frá Eyþingi, Rafmagnsveitum ríkisins, Sambandi sveitarfélaga í Austurlandskjördæmi, Þjóðhagsstofnun, Samtökum sveitarfélaga í Norðurlandskjördæmi vestra og Bændasamtökum Íslands.

Í tillögugreininni er lagt til að ríkisstjórninni verði falið að skipa nefnd sem geri úttekt á því hve mikið vanti á raflagnir fyrir þriggja fasa rafmagn í landinu. Verði nefndinni falið að meta þörf atvinnulífsins á landbyggðinni fyrir þriggja fasa rafmagn og jafnframt að leggja mat á kostnað við að tryggja öllum landsmönnum aðgang að því.

Nefndin leggur til að tillagan verði samþykkt óbreytt.

Sigríður A. Þórðardóttir og Jóhanna Sigurðardóttir voru fjarverandi við afgreiðslu málsins.

Alþingi, 5. mars 1999.

Stefán Guðmundsson,

form., frsm.

Hjálmar Árnason.

Magnús Árni Magnússon.

Hjörleifur Guttormsson.

Pétur H. Blöndal.

Guðjón Guðmundsson.

Katrín Fjeldsted.
Samningur um bann við notkun jarðsprengna Nefndarálit - þingskjal nr. 1078

123. löggjafarþing 1998–99.

Þskj. 1078 - 581. mál.

Nefndarálit um till. til þál. um fullgildingu samnings um bann við notkun, birgðasöfnun, framleiðslu og flutningi jarðsprengna gegn liðsafla og um eyðingu þeirra.

Frá utanríkismálanefnd.

Nefndin hefur fjallað um tillöguna og fengið á sinn fund frá utanríkisráðuneyti Helga Ágústsson ráðuneytisstjóra og Ragnheiði Elfu Þorsteinsdóttur.

Tillagan felur í sér staðfestingu samnings sem samþykktur var á ráðstefnu um alþjóðlegt bann við jarðsprengjum sem beint er gegn liðsafla, í Ósló í september 1997, og var síðan lagður fram til undirritundar í Ottawa 3. og 4. desember 1997. Þá var samningurinn, sem síðan er kenndur við þá borg, undirritaður fyrir Íslands hönd.

Nefndin hefur á undanförnum árum rætt efni þessa samnings, þ.e. um alþjóðlegt bann við notkun jarðsprengna, einkum á 121. löggjafarþingi, sbr. nefndarálit á þskj. 1219, en tillaga um staðfestingu Ottawa-samningsins hefur hins vegar ekki áður verið lögð fram. Nefndinni hafa borist gögn um stöðu þessara mála og áskoranir um að fullgilda samninginn um bann við notkun jarðsprengna við fyrsta tækifæri, meðal annars frá Rauða krossi Íslands og Hjálparstofnun þjóðkirkjunnar.

Steingrímur J. Sigfússon, áheyrnarfulltrúi á fundum nefndarinnar, er samþykkur áliti þessu.

Nefndin leggur til að tillagan verði samþykkt.

Alþingi, 9. mars 1999.

Tómas Ingi Olrich,

form., frsm.

Össur Skarphéðinsson.

Siv Friðleifsdóttir.

Lára Margrét Ragnarsdóttir.

Sighvatur Björgvinsson.

Árni R. Árnason.

Gunnlaugur M. Sigmundsson.

Ásta R. Jóhannesdóttir.

Árni M. Mathiesen.
Staðfesting samninga um loðnustofninn á hafsvæðinu milli Grænlands, Íslands og Jan Mayen Nefndarálit - þingskjal nr. 1079

123. löggjafarþing 1998–99.

Þskj. 1079 - 573. mál.

Nefndarálit um till. til þál. um staðfestingu samninga um loðnustofninn á hafsvæðinu milli Grænlands, Íslands og Jan Mayen.

Frá utanríkismálanefnd.

Nefndin hefur fjallað um tillöguna og fengið á sinn fund Helga Ágústsson, ráðuneytisstjóra utanríkisráðuneytisins, og Jón B. Jónasson, skrifstofustjóra í sjávarútvegsráðuneytinu.

Nefndin leggur til að tillagan verði samþykkt.

Alþingi, 9. mars 1999.

Tómas Ingi Olrich,

form., frsm.

Össur Skarphéðinsson.

Siv Friðleifsdóttir.

Lára Margrét Ragnarsdóttir.

Sighvatur Björgvinsson.

Árni R. Árnason.

Gunnlaugur M. Sigmundsson.

Ásta R. Jóhannesdóttir.

Árni M. Mathiesen.
Markaðs- og söluátak á íslensku dilkakjöti erlendis Nefndarálit - þingskjal nr. 1082

123. löggjafarþing 1998–99.

Þskj. 1082 - 160. mál.

Nefndarálit um till. til þál. um markaðs- og söluátak á íslensku dilkakjöti erlendis.

Frá landbúnaðarnefnd.

Nefndin hefur fjallað um málið og farið yfir umsagnir sem borist hafa um það á þessu þingi og því síðasta frá landbúnaðarráðuneyti, Landssamtökum sláturleyfishafa, Framleiðsluráði landbúnaðarins, markaðsráði kindakjöts, Bændasamtökum Íslands og Íslenskum sjávarafurðum hf.

Nefndin leggur til að tillagan verði samþykkt með svofelldri

BREYTINGU:

Tillögugreinin orðist svo:

Alþingi ályktar að fela landbúnaðarráðherra að leita samstarfs við samtök og fyrirtæki í atvinnulífinu um gerð markaðsáætlunar um sölu á íslensku dilkakjöti erlendis.

Egill Jónsson og Lúðvík Bergvinsson voru fjarverandi við afgreiðslu málsins.

Alþingi, 9. mars 1999.

Guðni Ágústsson,

form., frsm.

Hjálmar Jónsson.

Magnús Stefánsson.

Guðjón Guðmundsson.

Katrín Fjeldsted.

Ágúst Einarsson.

Sigríður Jóhannesdóttir.
Kræklingarækt Nefndarálit - þingskjal nr. 1083

123. löggjafarþing 1998–99.

Þskj. 1083 - 241. mál.

Nefndarálit um till. til þál. um stuðning ríkisvaldsins við kræklingarækt og annan fjörubúskap.

Frá sjávarútvegsnefnd.

Nefndin hefur fjallað um málið og fengið á sinn fund Sigmar Arnar Steingrímsson, Guðrúnu Þórarinsdóttur og Hrafnkel Eiríksson frá Hafrannsóknastofnuninni. Umsagnir hafa ekki borist um málið.

Nefndin tekur undir markmið tillögunnar og telur þarft mál að huga að undirbúningi skeldýraeldis hér við land, meðal annars með því að efla rannsóknarstarf Hafrannsóknastofnunarinnar á þessu sviði. Ekki er einsýnt um að breyta þurfi löggjöf og eru því lagðar til breytingar á tillögutextanum.

Nefndin mælir með samþykkt tillögunnar með svofelldri

BREYTINGU:

Tillögugreinin orðist svo:

Alþingi ályktar að fela ríkisstjórninni að undirbúa, með lagasetningu ef þarf, kræklingaeldi og hvers konar annan fjörubúskap sem ætla má að verði á næstu árum tekinn upp á lögbýlum sem aðgang eiga að sjó og að sjá til þess að á viðeigandi rannsóknastofnunum verði sú sérfræðiþekking fyrir hendi sem að haldi má koma og þarf til þess að leiðbeina væntanlegum ræktendum skelfisks og hafa fullnægjandi eftirlit með framleiðslu þeirra í samræmi við kröfur einstakra markaða.

Alþingi, 9. mars 1999.

Kristinn H. Gunnarsson,

form., frsm.

Guðmundur Hallvarðsson.

Lúðvík Bergvinsson.

Svanfríður Jónasdóttir.

Einar Oddur Kristjánsson.

Árni R. Árnason.

Vilhjálmur Egilsson.

Stefán Guðmundsson.

Hjálmar Árnason.
Skipan nefndar til að auka aga í skólum landsins Nefndarálit - þingskjal nr. 1101

123. löggjafarþing 1998–99.

Þskj. 1101 - 387. mál.

Nefndarálit um till. til þál. um skipan nefndar til að auka aga í skólum landsins.

Frá menntamálanefnd.

Nefndin hefur fjallað um málið. Umsagnir um það bárust frá skólaskrifstofu Suðurlands, fræðslu- og menningarsviði Hornafjarðarbæjar, Sambandi íslenskra sveitarfélaga, Skólameistarafélagi Íslands, Grindavíkurbæ, menntamálaráðuneyti, skólaskrifstofu Húnvetninga, skólaskrifstofu Vesturlands, Kennaraháskóla Íslands, skólaþjónustu Eyþings, Kennarasambandi Íslands, skólaskrifstofu Vestfjarða, Æskulýðssambandi Íslands, Sambandi iðnmenntaskóla, Íþrótta- og Ólympíusambandi Íslands og Barnaverndarstofu.

Í tillögunni er lagt til að menntamálaráðherra verði falið að skipa nefnd sem skipuð verði fulltrúum aðila sem sinna að ákveðnu marki uppeldishlutverki barna á skólaaldri. Lagt er til að nefndinni verði falið að skila tillögum um aukinn aga í skólum landsins.

Nefndin leggur til að tillögunni verði vísað til ríkistjórnarinnar.

Alþingi, 9. mars 1999.

Sigríður A. Þórðardóttir,

form.

Hjálmar Árnason,

frsm.

Arnbjörg Sveinsdóttir.

Guðný Guðbjörnsdóttir.

Kristín Ástgeirsdóttir.